钦定古今图书集成/明伦汇编/氏族典/第065卷 > 《廖用贤尚友录》 > 虞愿
## 钦定古今图书集成/明伦汇编/氏族典/第065卷 > 《廖用贤尚友录》 > 虞愿

按《南齐书虞愿传》，“愿字士恭，会稽馀姚人。父望之，早
卒。愿元嘉末为国子生，再迁湘东王国常侍，转浔阳
王府墨曹参军。明帝立，以愿儒吏学涉，兼蕃国旧恩，
除太常丞、尚书祠部郎、通直散骑侍郎，领五郡中正。
愿数忤旨，而蒙赏赐犹异馀人，迁兼中书郎。帝寝疾，
愿侍医药久，转正员郎，出为晋平太守。郡旧出髯蛇”
胆，可为药。有饷愿蛇者，愿不忍杀，放二十里外山中，
一夜蛇还床下，复送四十里外山，经宿复还故处。愿
更令远，乃不复归。以母老解职。除后军将军，迁中书
郎，领东观祭酒。兄季卒，愿从省步还家，不待诏便归
东。除骁骑将军，迁廷尉，祭酒如故。愿尝事宋明帝，齐
初，宋神主迁汝阴庙，愿拜辞流涕，建元元年卒。